Ehdotus neuvoston asetukseksi yhteisön kalastus- ja vesiviljelyjärjestelmän perustamisesta annetun asetuksen (ETY) N:o 3760/92 muuttamisesta (96/C 316/08) KOM(96) 350 lopull. - 96/0183(CNS)

(Komission esittämä 19 päivänä syyskuuta 1996)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92 (1), sellaisena kuin se on muutettuna vuoden 1994 liittymisasiakirjalla, 4 artiklassa vahvistetaan menettely sellaisten yhteisön toimenpiteiden käyttöön ottamiseksi, joilla vahvistetaan kalavarojen hyväksikäyttöä koskevan toiminnan harjoittamisen edellytykset; tässä yhteydessä olisi säädettävä toimivallan antamisesta komissiolle sellaisten pyydyksiä ja niiden käyttötapaa koskevien teknisten toimenpiteiden osalta, joilla ainoastaan saatetaan osaksi yhteisön oikeusjärjestystä kansainvälisten kalastuskomissioiden, joiden sopimuspuoli yhteisö on, osana käyttöön otetut sitovat säädökset ilman, että käyttöön ottamiseen liittyy poliittista arviointia,

neuvoston asetuksen (ETY) N:o 3760/92 8 artiklassa vahvistetaan, että neuvosto määrittelee sallitun saaliin kokonaismäärän kullekin kalastukselle tai kalastusryhmälle ja jakaa tätä kalastusta koskevat pyyntimahdollisuudet jäsenvaltioiden kesken; tässä säännöksessä ei säädetä tällaisesta toimivallasta yhteisön vesillä kalastustoiminnan harjoittamiseen oikeutettujen kolmansien maiden lipun alla purjehtivien kalastusalusten osalta; tämän vuoksi olisi syytä säätää tällaisesta toimivallasta määriteltäessä kolmansille maille jaettavia kalastusmahdollisuuksia sekä vahvistettaessa teknisiä edellytyksiä, joiden mukaisesti saaliit on pyydettävä, ja

olisi säädettävä, että edellytyksiin, joiden mukaan kiintiö voidaan kalastaa, liittyvät väliaikaiset kalavarojen tekniset säilyttämistoimenpiteet voidaan vahvistaa suurimman sallitun saaliin määrittelemistä varten vahvistettua menettelyä noudattaen,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3760/92 seuraavasti:

1. Lisätään 4 artiklaan seuraava 3 kohta:

"3. Komissio vahvistaa 18 artiklassa säädettyä menettelyä noudattaen sellaiset pyydyksiä ja niiden käyttötapaa koskevat tekniset toimenpiteet, joilla saatetaan osaksi kansallista lainsäädäntöä kansainvälisten kalastuskomissioiden, joiden sopimuspuoli yhteisö on, käyttöön ottamat sitovat säädökset."

2. Korvataan 8 artiklan 2 kohta seuraavasti:

"2. Jos osoittautuu tarpeelliseksi määrätä yhteisön kalastusaluksille yhteisön kalastusvyöhykkeellä tai sen ulkopuolella sijaitsevan kalastusalueen kalastuksen määrää koskevia rajoituksia tai kolmansien maiden lipun alla kalastaville aluksille yhteisön kalastusvyöhykkeellä sijaitsevan kalastusalueen kalastuksen määrää koskevia rajoituksia, ne vahvistetaan 3 ja 4 kohdan mukaisesti."

3. Asetuksen 8 artiklan 4 kohdassa

a) korvataan i alakohta seuraavasti:

"i) määrittelee tapauskohtaisesti suurimman sallitun saaliin sekä näihin saaliin rajoituksiin ja/tai suurimpaan sallittuun pyyntiponnistukseen liittyvät erityiset tekniset edellytykset kullekin kalastukselle tai kalastusryhmälle, tarvittaessa useaksi vuodeksi kerrallaan. Nämä määritellään hoitotavoitteiden ja -suunnitelmien perusteella, jos ne on vahvistettu 3 kohdan mukaisesti;"

b) lisätään seuraava alakohta:

"vi) määrittelee kolmansille maille jaettavat kalastusmahdollisuudet sekä erityiset edellytykset, joiden mukaan saaliit on pyydettävä."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 389, 31.12.1992, s. 1